Ang eskriba ay isang dalubhasa sa batas, kaya't tinatawag ding guro ng batas. Isa itong taong may natatanging pagsasanay sa pagbasa at pagsulat ng mahusay. Sa unang pakahulugan, isa lamang itong taong ang hanapbuhay o negosyo ay ang pagsusulat ng mga kasulatan o papeles para sa ibang tao, o isang propesyunal na manunulat na tagasipi o tagakopya ng mga dokumento o manuskrito. Noong kapanahunan ni Hesus, naging katulad na ang mga eskriba ng isang manananggol dahil naging mga maalam at eksperto na sila sa paggamit at pagtuturo ng batas ng Hudaismo. May ilang mga eskribang hinirang na maglingkod o magtrabaho para sa sinaunang mga hari upang maghanda ng mga dokumentong opisyal. May ilan sa mga ito ang naging mahahalagang mga taong opisyal. Sa makabagong kahulugan, tumutukoy ito sa isang kawaning pampubliko, sa isang kalihim (tinatawag ding sekretaryo kung lalaki, samantalang sektretarya naman kapag babae ang kalihim). Sa panahon na pinangyarihan ng Bagong Tipan, nagtuturo at nagpapaliwanag ang mga guro ng batas, na mga lalaki, ng hinggil sa mga pagtuturo ng Lumang Tipan, partikular na ang ukol sa unang limang aklat ng Bibliya.